Source: http://www.tusnadfurdo.ro/torjai-apor-kastely/
Timestamp: 2018-04-26 09:12:07+00:00

Document:
Torjai Apor kastély | Isten hozta Tusnádfürdőre!
Erdély egyetlen kastélyában sem maradt fenn ilyen kiemelkedő szintű, 17. századi reneszánsz leletegyüttes, amelyet a belső falképek, stukkós boltozatok, faragott gerendamennyezetek alkotnak. Az egyedi értékek megmentése rendkívül fontos, de szem előtt kell tartani a tulajdonosok akaratát.
Kényes feladat eltalálni az egyensúlyt a két érdek között: a család minél hamarabb szeretne beköltözni az őt megillető ingatlanba, a műemlékvédelmi szakember pedig minél több ,,kincset” szeretne feltárni. Benczédi Sándor, az altorjai kúria felújításáért felelős építész, műemlékvédelmi szakértő e kényes feladatot vállalta el, ő avatott be az épületen zajló munkálatokba.
Apor Lázár a 17. század elején építtette az udvarházat, amelyet Apor István (1638 —1704) erdélyi kincstartó 1693-ban késő reneszánsz stílusban átalakíttatott. Ekkor készült a Bolt nevű terem stukkós boltozata, a kúria két új szobával bővült. A 19. század első felében alakították ki az emeletes, klasszicista stílusú tornácot. Ezek után már nem történt jelentősebb átépítés. A külsőleg kevésbé látványos kúria igazi értékei a belsőkben mutatkoznak meg, három fontosabb teremben. A Bolt (régi nevén Úr Háza) nevezetű terem 1651-ben készített falképei némely helyen jó állapotban maradtak fenn, tisztán kivehető egy női erényalak (Fortitudo), az északnyugati ablakbélletben angyalfej. Az északi falon töredékes vadászjelenetek maradtak fenn. Az eredetileg fagerendás mennyezetet az 1693-as átépítés során stukkódíszítésű boltozatra cserélték, amely a falképek felső részét teljesen eltakarja. A falképek konzerválásából még az utolsó simítások vannak hátra. A Nagy Palota minden falán kutatóárkok húzódnak, némelyikben látszanak a Kis Palota virágos ornamentikájára hasonlító falfestések. A falképek még nincsenek feltárva, erre a közeljövőben kerülhet sor. A termet 17. század végi faragott és rozettás díszítésű gerendák fedik. Falfestményeinek szépségében a Kis Palota (régebben Asszony Háza) vetekedik a Bolttal. Nagyméretű rózsamotívumok borítják körös-körül a falakat, az ablakbélletekben két-két díszes ruházatú női alak látható. A nőalakok a legelső feltárt részletek közé tartoznak, 2004-ben kerültek felszínre. A teremben elhelyezett, újonnan készült impozáns csempekályha reneszánsz kori kályha hiteles rekonstrukciója, amelyet használni fognak.
Talán a szerencsének köszönhető, hogy ilyen jó állapotban fennmaradtak ezek az alkotások, hiszen az Aporok — az egyik legjelentősebb háromszéki család — kilakoltatása után az épület ötven év kommunizmust is átvészelt. A család képviselőjeként id. Apor Csaba 1992-ben visszakapta a kastélyt, és be szeretett volna költözni. A tulajdonos 2001-ben bízta meg Benczédi Sándort az épületen végzendő munkálatok koordinálásával, a kutatásokhoz 2002-ben láttak hozzá. Elsősorban lakhatóvá szerették volna tenni a három központi termet, azonban a Kis Palotában nem sejtett falképekre bukkantak. Azt már tudták, hogy a Boltban és a Nagy Palotában falképek vannak. Azért bonyolult a helyzet, mert a lakóházi funkciót is szem előtt kell tartani a műemlékvédelmi szemlélet mellett, hiszen a beköltözési szándék folyományaként tárult elénk ez a hatalmas értékű, 17. századi kincs. Mivel a kúria különleges építészeti és művészettörténeti értéket képvisel, a helyzetet csak így lehet orvosolni: minél előbb megoldani a három szoba lakhatóvá tételét, majd a család beköltözése után, párhuzamosan végezni a további kutatásokat, felújításokat. Egyelőre nincs elegendő anyagi forrása a családnak, de ha minden a tervek szerint alakul, a szakértő jövő nyár végére saccolja a szárny lakhatóvá tételét.
Az elmúlt öt évben dolgoztak a Kis Palota és a Bolt freskóinak feltárásán és konzerválásán, restaurálták a Nagy Palota gerendázatát, és rekonstruálták a Kis Palota faragott gerendás, kazettás mennyezetét. És folyik az épület közművesítése. A kúria rendbetétele összetett feladat és csapatmunka, amelyet Benczédi Sándor műemlékvédelmi szakmérnök koordinál az Atelier M építészműhely képviseletében. Az ő feladata összehangolni a következőket: építészeti és épületgépészeti tervezés, falkép- és farestaurálás, levéltári kutatás, építészeti kivitelezés, pályázatírás, régészeti kutatások.
De milyen forrásokból fedezi ezt a rengeteg munkálatot a család? Elsősorban pályázatok útján jutnak anyagiakhoz, 2002 óta a sepsiszentgyörgyi székhelyű Keöpeczi Sebestyén József Műemlékvédő Társaság folyamatosan pályázik az anyaországi Nemzeti Kulturális Örökség Minisztériumánál, évente átlag másfél millió forintot kapnak a kúria felújítására. Az angliai Headley Trust Műemlékvédelmi Alapítvány eddig 16 700 font sterlinggel (79 725 lej) támogatta a projektet. A család önrészként a munkálatokhoz szükséges építőanyagokat biztosítja. A román államtól semmilyen támogatást nem kapnak, hiszen törvény szerint az illetékes minisztérium nem pénzelheti egy magánkézben levő műemlék helyreállítását.
Jelenleg két teremben befejezés előtt áll a falképek restaurálása, és folyik a tető héjazatának megerősítése, szigetelése. Hosszú évekbe telhet még a végleges helyreállítás, a lakhatóvá tétel után hátravan még a külső homlokzat kutatása, és az épület egészét rendező egységes műszaki terv kidolgozása. A szakértő elképzelése a majd felújított, restaurált termek rendeltetéséről lehetővé tenné a kúria értékeinek bemutatását szélesebb közönség előtt. A Bolt teremből dolgozószobát szeretne kialakítani a terem régi elnevezéséhez (Úr Háza) híven. A Nagy Palotába egy multifunkcionális termet, egyfajta dokumentációs központot képzel el, amely kisebb konferenciák rendezésére is alkalmas.

References: kúria 
 kúria 
 kúria 
 kúria 
 kúria 
 kúria 
 kúria